text: Vejle vil være landsstævne-vært
  11 august 2012 kl. 08.57
  Til næste år er der landsstævne i Esbjerg og måske kommer det næste landsstævne i 2017 også til vores del af landet - Vejle har budt ind.
  Rekordmange byer har meldt ind på værtsskabet til landsstævnet i 2017 - heriblandt Vejle. Byen skal kæmpe mod Viborg, Aalborg, Slagelse, Holstebro og et Frederikshavn-Hjørring-samarbejde om værtsskabet.
  - Kommunerne har fundet ud af, at de får rigtig meget ud af at afholde breddeidrætsevents som fx et landsstævne. Kommunen får vist omverdenen, at de kan klare store events, og borgerne kan nyde godt af, at en masse glade mennesker får et godt indtryk af deres by, siger formand for Danske Gymnastik- og Idrætsforeninger, DGI, Søren Møller, som glæder sig over rekorden.
  
  Esbjerg vært i 2013
  I sommeren 2013 finder det 26. landsstævne sted i Esbjerg, og over 20 idrætter er repræsenteret. Esbjerg Kommune, DGI og De Danske Skytteforeninger forventer, at omkring 25.000 deltagere plus flere tusinde tilskuere vil indtage Esbjerg til landsstævnet den 4.-7. juli.
  